**Zmeul şi nunta**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lui Pompiliu Borş

Treceau dincolo Prutul

Numai păsări în zbor.

Numai păsări înot.

Numai

Umbra visătoare şi tristă

A lunii pe valuri trecea.

Şi, dus de vânt,

Dus de vânt,

Dus de vânt,

Zmeul copilăriei

Iscălit cu numele meu

În litere noi, colţuroase,

Aduse de vânt,

Aduse de vânt.

Neamuri din Cot, din Miorcani,

Pe celălalt mal

Deasupra zmeului se aplecau

Citindu-l cu lacrimi în ochi

Ca pe-o scrisoare trimisă

Din cea mai adâncă urgie,

Din iad. Coborau rude

Pe celălalt mal mai apoi

Să asculte muzica

Ce la nunta mea cânta.

Nu au văzut,

Nu au putut desluşi

Chipul miresei.

Poate că nici nu

Existase mireasa cândva.

Poate că era numai

O plăsmuire imaginară a mea,

Albă şi minunată,

Albă şi minunată,

Albă şi minunată.